รัสเซียระบุ ‘ความหวังลดตึงเครียดริบหรี่’ หลังสหรัฐฯ ปฏิเสธความต้องการรัฐบาลมอสโก 
Document delivered after consulting with NATO allies and European partners, including Ukraine 
WASHINGTON — รัฐมนตรีว่าการกระทรวงการต่างประเทศรัสเซีย เซอร์กีย์ ลาฟรอฟ กล่าวว่า คำตอบของสหรัฐฯ ต่อความต้องการของรัสเซียนั้น “ไม่มีการตอบรับในด้านบวก” แต่ยังมีบางส่วนที่อาจนำไปสู่การเจรจาอย่างจริงจังในประเด็นรองลงมา รมต.ลาฟรอฟ กล่าวว่า เจ้าหน้าที่รัสเซียจะนำเสนอเรื่องนี้ต่อประธานาธิบดีวลาดิเมียร์ ปูติน ขณะที่โฆษกของผู้นำรัสเซียแถลงว่า รัสเซียจะตอบโต้ต่อท่าทีล่าสุดของสหรัฐฯ เร็ว ๆ นี้ พร้อมยืนยันว่ายังมีโอกาสที่จะเกิดการเจรจาต่อไปเพื่อผลประโยชน์ของทั้งสองฝ่าย ทั้งสหรัฐฯ และพันธมิตรในองค์การนาโต้ ต่างคัดค้านการเคลื่อนกำลังทหารของรัสเซียมากกว่า 100,000 คนบริเวณพรมแดนด้านตะวันออกของยูเครน โดยเกรงว่ารัสเซียจะบุกรุกยูเครนแม้ว่าทางรัสเซียแจ้งว่าไม่มีความประสงค์จะทำเช่นนั้นก็ตาม รัฐมนตรีต่างประเทศสหรัฐฯ แอนโทนี บลิงเคน กล่าวว่า เอกสารที่สหรัฐฯ ส่งให้กับรัสเซียในวันพฤหัสบดีได้ระบุชัดเจนถึงความกังวลของสหรัฐฯ และชาติพันธมิตรที่มีต่อท่าทีคุกคามของรัสเซีย ก่อนหน้านี้ ประธานาธิบดีสหรัฐฯ โจ ไบเดน กล่าวเตือนปธน.ปูติน ว่าหากทหารรัสเซียบุกยูเครน สหรัฐฯ จะใช้มาตรการลงโทษทันที ซึ่งรวมถึงการลงโทษทางเศรษฐกิจและการเพิ่มกำลังทางทหารขององค์การนาโต้ในภาคตะวันออกของยุโรป เช่น โปแลนด์ และโรมาเนีย ผู้นำสหรัฐฯ กล่าวด้วยว่า หากรัสเซียเคลื่อนกำลังพลบุกยูเครนจะถือเป็นการบุกโจมตีทางทหารครั้งใหญ่ที่สุดตั้งแต่สงครามโลกครั้งที่สอง ซึ่งจะเปลี่ยนแปลงโลกทั้งโลก ปธน.ไบเดน กล่าวว่า ทหาร 8,500 คนที่สหรัฐฯ สั่งให้เตรียมพร้อมไว้นั้นจะยังไม่ถูกส่งเข้าไปในยูเครน และไม่ได้เป็นปฏิบัติการทางทหารของสหรัฐฯ เพียงประเทศเดียว แต่เป็นส่วนหนึ่งในปฏิบัติการขององค์การนาโต้ทั้งหมด พร้อมเน้นย้ำว่าสหรัฐฯ มีภารกิจในการช่วยเหลือพันธมิตรในนาโต้ที่เผชิญกับภัยคุกคาม แม้ว่ายูเครนจะยังไม่ใช่สมาชิกของนาโต้แต่ก็กำลังขอเข้าเป็นส่วนหนึ่งของนาโต้เช่นกัน อย่างไรก็ตาม รัสเซียมองว่าการที่ยูเครนเข้าเป็นสมาชิกของนาโต้จะกลายเป็นภัยคุกคามต่อรัสเซีย พร้อมเรียกร้องให้นาโต้ปฏิเสธการเข้าร่วมของยูเครน โดยประธานาธิบดีปูตินยืนยันว่า ตนไม่มีความต้องการบุกรุกยูเครน แต่ก็ไม่ต้องการให้องค์การนาโต้ขยายอิทธิพลมาทางฝั่งตะวันออกของยุโรปมากเกินไปเช่นกัน ข้อเรียกร้องของรัสเซียที่ไม่ต้องการให้นาโต้ยอมรับยูเครนเข้าเป็นสมาชิกถูกปฏิเสธจากบรรดาผู้นำชาติตะวันตกที่ยืนยันว่า จะไม่ยอมให้รัสเซียมีอำนาจวีโต้ว่าประเทศใดมีสิทธิ์เข้าเป็นสมาชิกขององค์การนาโต้ ซึ่งเป็นความร่วมมือทางทหารที่มีสมาชิก 30 ประเทศและก่อตั้งขึ้นเพื่อต้านทานอำนาจของสหภาพโซเวียตในช่วงหลังสงครามโลกครั้งที่สอง